Oudpolisieman kan nóg langer vir George Floyd-moord sitDerek Chauvin tydens die onlangse hofuitspraak. (Foto: Court TV/various sources/AFP) Verswarende faktore kan ’n verhoogde vonnis vir die voormalige polisiebeampte Derek Chauvin (45), wat verlede maand aan die moord op George Floyd skuldig bevind is, beteken. Regter Peter Cahill het Woensdag gesê dat Chauvin sy mag misbruik het en met “besondere wreedheid” opgetree het. “Verswarende faktore soos dié kan moontlik die weg vir ’n langer vonnisoplegging baan.” Maroela Media het voorheen berig dat Chauvin op die ernstige aanklag, moord in die tweede graad, tot 40 jaar tronkstraf opgelê kan word. Omdat hy ’n eerste oortreder is, is die minimum vonnis 12 en ŉ half jaar. “Die vertroue wat in die aangeklaagde geplaas was, sluit die vertroue in dat enigeen wat in hegtenis geneem word met respek en redelike geweld hanteer word. Dit sluit in dat mediese behoeftes betyds aandag moet kry,” sê Cahill. “Dit was besonder wreed om George Floyd stadig dood te maak deur sy vermoë om asem te haal te verhinder. Dít nadat hy duidelik te kenne gegee het dat hy nie asem kry nie.” Volgens Cahill is nóg ’n verswarende faktor die feit dat kinders op die toneel teenwoordig was en moes toekyk hoe Floyd om sy lewe pleit. Chauvin sal na verwagting sy lot op 25 Junie vanjaar aanhoor. Floyd is in Mei in Minneapolis dood nadat Chauvin langer as nege minute met sy knie op ’n geboeide Floyd, wat op die grond gelê het, se nek gedruk het. Beeldmateriaal van die voorval het ’n vlaag Black Lives Matter-veldtogte teen beweerde polisiewreedheid en rassediskriminasie in die VSA tot gevolg gehad.